Januarie | 2010 | Op reis deur die lewe
Archive for Januarie, 2010
sien jou …
Januarie 15, 2010
Dit is kort voor middrnag 2010. Ons wag die twaalf klokslae wat die nuwe jaar gaan inlui met sjampanje in die hand af. Praat oor die jaar wat agter ons rug lê …
Verbeel jou … 350 dae van nou af … Wat sal ons sê? Sal ons nog opgewonde praat oor die sokker en oor hoe goed dit was? Sal ons dit betreur dat dit toe after all nie so great was soos almal vooraf gehoop het nie? Of sal die sokker teen dan al so vaag geword het in ons geheue dat ons hoegenaamd niks meer daaroor sê nie – eerder oor ander, meer lewensindringende goed praat: soos die mense wat ons deur die jaar gesien het, en die impak wat ons ontmoetings met mekaar op ons gehad het …
Maandag, die pasafgelope ene, was ek Johannesburg toe – net vir die dag – om hulle te sien: David en Amanda, my ou Bloemfontein-en-Melville pelle wat nou al wie weet hoe lank in Australië woon. Ons het mekaar sewe jaar laas te siene gekry. Was vir sewe jaar lank aangewese op facebook en fone! Hulle het vir die familie kom kuier oor Kersfees en het Maandagaand weer teruggevlieg. Toe vat ek gou Maandagoggend my kans vir 'n long overdue kuiertjie.
David is 'n kwadrupleeg. Om sy lyf te spaar vir die lang vlug tussen Johannesburg en Perth, moes hy heel Maandag lê. Toe kuier ons maar by hom in die kamer – op stoele of skuins gegooi langs hom op die kooi: met laptops vol foto's, borde vol vars stronkmielies en boerewors, bekers vol rooibos … terwyl ons praat oor ons plekke, ons mense en ons harte, ons lewensloop. Later lê ons, ingeryg soos sardientjies, weerskante van David op die bed en neem klompe lawwe foto's – want wanneer sien ons mekaar tog nou weer?
In Desember, die pasafgelope ene, het ons spesiaal George toe gery – ook net vir die dag – om hom te sien: klein Ockert, of Spikkel, soos hy sedert sy kleinstekleinbegin reeds in ons gedagtes naam gekry het. Hy is op Nuwejaar gebore. Die oggend na die Blue Moon. Hoe dan nou anders – ons móés eenvoudig net gaan kyk hoe hy lyk en gaan "aangename kennis" sê!
En toe stop ons op pad terug Kaap toe by Rheebok – om 'n man te sien wat 16 jaar gelede, toe alles om ons in 'n oogwink ineengetuimel het, Jesus-met-'n-vel-om was vir my familie. En ons sit met koffie en oorskiet Kerskoek en met die see in ons hare en praat – so eerlik soos die geskropte houttafel onder ons elmboë – oor God en oor glo; oor swaarkry en oor sin …
Ontmoetings. Daar is darem maar net iets aan so sáámwees wat al die tegnologiese wonders van Skype en Facebook by verre oortref – die ware in-die-oë-kyk en mekaar síén, aanraak, tee uit dieselfde pot skink, lag op dieselfde foto – wat 'n goddelike, lewensvormende voorreg is!
Relaas: 2010 lê en loer vir my vol dinge en bedrywighede … lekker optredes, lekker skryfwerk, en (ekstra lekker) die nuwe hutspot-saamstel CD … (meer daaroor in 'n volgende brief).
Wat my program betref, lyk die volgende paar weke so:
25 Januarie: Beaufort-Wes
26 Januarie: Victoria-Wes
27 Januarie: Loxton
28 Januarie: Prins Albert
29 Januarie: Fraserburg – almal van hulle aandbyeenkomste met die tema: U DEK VIR MY 'N TAFEL.
Dan 3 weke vakansie in Knysna, met werk oor die naweke:
13 Februarie: Brits
21 Februarie: Knysna
26 – 28 Februarie: Oos-London
Ontmoetings. Sien-tye. Die dae rondom die pasafgelope jaarwisseling het baie meer ontmoetings as net bogenoemde 3 gehad. Party vlugtig. Ander onvergeetlik. Sommige beide. Ek het my ook weer aan Christus verkyk, wat vra: "Kan jy insien dat my evangelie nie veronderstel is om mense in te perk nie; dat dit goeie, bevrydende nuus is; en dat Ek by julle kom inhaak en vir elkeen sê: Ek kom saam met jou 2010 in …"
Mag dit dan juis die ontmoetings wees wat jy in 2010 gaan hê – met God, mens, dier en natuur – wat sal maak dat jy, wanneer jy aan die einde van die jaar, kort voor twaalf, op 2011 se drumpel staan, met die terugkykslag sal kan sê: Dit was voorwaar 'n geseënde en voorspoedige jaar!